Diari Oficial de la Generalitat Valenciana


Sumari del DOGV 6210, del 19-02-2010 (2010/1741)

RESOLUCIÓ de 16 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de entre el Ministerio de Justicia, el Consejo General del Poder Judicial, la Fiscalía General del Estado i les comunitats autónomes de País Basc, Catalunya, Galícia, València, Canàries, Andalucía, Navarra i Aragó d'adhesió al Conveni de l'Esquema Judicial d'Interoperabilitat i Seguretat en l'àmbit de l'Administració de Justicia.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6210

Data del DOGV
:   19-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1741


Data del document
:   16-02-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Justícia i Administracions Públiques
    * administració central
    * País Basc
    * poder judicial
    * Andalusia
    * Aragó
    * Galícia
    * Comunitat Valenciana
    * cooperació administrativa
    * Catalunya
    * Navarra

RESOLUCIÓ de 16 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de entre el Ministerio de Justicia, el Consejo General del Poder Judicial, la Fiscalía General del Estado i les comunitats autónomes de País Basc, Catalunya, Galícia, València, Canàries, Andalucía, Navarra i Aragó d'adhesió al Conveni de l'Esquema Judicial d'Interoperabilitat i Seguretat en l'àmbit de l'Administració de Justicia. [2010/1741]  
El Ministerio de Justicia, el Consejo General del Poder Judicial, la Fiscalía General del Estado i les Comunitats Autónomes de País Basc, Catalunya, Galícia, València, Canàries, Andalucía, Navarra i Aragó han subscrit, després de la tramitació prèvia reglamentària, el 10 de desembre de 2009, el conveni d'adhesió al Conveni de l'Esquema Judicial d'Interoperabilitat i Seguretat en l'àmbit de l'administració de Justicia.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0216/2010, i que figura com a annex d'esta resolució.  
València, 16 de febrer de 2010.- El director general del Secretariat del Consell: Ángel Mompó Romero.  
Conveni entre el Ministeri de Justícia, el Consell General del Poder Judicial, la fiscalia general de l'Estat i les comunitats autònomes de País Basc, Catalunya, Galícia, València, Canàries, Andalusia, Navarra i Aragó d'adhesió al conveni de l'esquema judicial d'interoperabilitat i seguretat en l'àmbit de l'Administració de la Justícia.  
Madrid, 10 de desembre de 2009  
Reunits  
D'una banda, Carlos Divar Blanco, president del Tribunal Suprem i del Consell General del Poder Judicial en nom i representació d'este, en virtut de les facultats conferides per la Llei Orgànica del Poder Judicial i pel Reial Decret 1576/2008, de 24 de setembre.  
De l'altra, Francisco Caamaño Domínguez, ministre de Justícia, d'acord amb el Reial Decret 240/2009, de 23 de febrer, i fent ús de les competències que li corresponen en virtut de la disposició addicional tretzena de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
De l'altra, Cándido Conde-Pumpido Tourón, fiscal general de l'Estat, nomenat en virtut de Reial Decret 750/2008, de 9 de maig i, en l'exercici de la representació del Ministeri Fiscal, òrgan de rellevància constitucional amb personalitat jurídica pròpia, segons recull la Llei 24/2007 de 9 d'octubre, per la qual es modifica l'article 2.1 de la Llei 50/1981, de 30 de desembre, reguladora de l'Estatut Orgànic del Ministeri Fiscal   
De l'altra, Begoña Álvarez Civantos, consellera de Justícia i Administracions Públiques, nomenada per Decret del president 4/2009, de 23 d'abril, pel queal es designen els consellers i conselleres de la Junta d'Andalusia i de la representació que li atribuïx l'article 21 de la Llei 6/2006, de 24 d'octubre, del Govern de la Comunitat Autònoma d'Andalusia i l'article 26 de la Llei 9/2007, de 22 d'octubre, de l'administració de la Junta d'Andalusia.  
De l'altra, Rogelio Silva Gayoso, conseller de Política Territorial, Justícia i Interior, en virtut del que establix el Decret 6 de juliol de 2007, de la Presidència del Govern d'Aragó, pel qual es modifica l'organització de l'administració de la Comunitat Autònoma d'Aragó, i de la representació que li atribuïx l'article 10.2) de la Llei 2/2009 d'11 de maig, del president i del Govern d'Aragó, facultat per a este acte mitjançant un acord del Consell de Govern de 6 d'octubre de 2009.  
De l'altra, José Miguel Ruano León, conseller de Presidència, Justícia i Seguretat del Govern de Canàries, segons nomenament efectuat per Decret 208/2007, de 13 de juliol, del president de la Comunitat Autònoma de Canàries, en nom i representació de la Comunitat Autònoma de Canàries de conformitat amb el que disposa l'article 29.1.k) de la Llei 14/1990, de 26 de juliol, de Règim Jurídic de les Administracions Públiques de Canàries i d'acord amb el Decret 22/2008, de 19 de febrer, pel qual s'aprova el Reglament Orgànic de la Conselleria de Presidència, Justícia i Seguretat.  
De l'altra, Montserrat Tura i Camafreita, consellera de Justícia de la Generalitat de Catalunya, en virtut del que establix el Decret 423/2006, de 28 de novembre del president de la Generalitat de Catalunya, pel qusl es nomenen els consellers i conselleres de la Generalitat de Catalunya.  
De l'altra, Alfonso Rueda Valenzuela, conseller de Presidència, Administracions Públiques i Justícia de la Xunta de Galícia, en virtut del que establix el Decret 81/2009 de 19 d'abril, pel qual es nomenen els titulars dels Departaments de la Xunta de Galícia.  
De l'altra, Javier Caballero Martínez, conseller de Presidència, Justícia i Interior del Govern de Navarra, en virtut del que establix el Decret Foral 13/2007, de 16 d'agost, del president del Govern de Navarra.  
De l'altra, Idoia Mendia Cueva, consellera de Justícia i Administració Pública del Govern del País Basc, en virtut del que establix el Decret 8/2009, de 8 de maig, del Lehendakari, de nomenament de la consellera de Justícia i Administració Pública.  
I, de l'altra, Paula Sánchez de León Guardiola, consellera de Justícia i Administracions Públiques de la Generalitat Valenciana, en virtut del que establix l'article 28.C de la Llei 5/1983, de 30 de desembre, del Consell, en la seua redacció donada per Llei 12/2007, de 20 de març de la Generalitat, autoritzada per a este acte per acord del Consell del 4 de desembre de 2009.  
Exposen  
1. El Consell General del Poder Judicial (CGPJ), el Ministeri de Justícia (MJU) i la Fiscalia General de l'Estat (FGE) van subscriure el passat dia 30 de setembre de 2009 un Conveni per a l'establiment de l'Esquema Judicial d'Interoperabilitat i Seguretat.  
2. Este Conveni té per objecte acordar la col·laboració entre estes institucions, així com amb les Comunitats Autònomes que s'hi adherisquen, per al desplegament de les actuacions necessàries amb l'objectiu d'establir un Esquema Judicial d'Interoperabilitat i Seguretat que permeta, a través de les plataformes tecnològiques necessàries, el funcionament integrat i conjunt de totes les aplicacions informàtiques al servici de l'administració de Justícia.  
3. El referit conveni establix en la seua clàusula 5 que les Comunitats Autònomes amb competències transferides en matèria de justícia podran adherir-se al Conveni i incorporar-se als seus òrgans de seguiment.  
4. Les comunitats autònomes d'Andalusia, Aragó, Canàries, Catalunya, Galícia, Navarra, País Basc i València amb competències assumides en matèria de justícia tenen una voluntat compartida de treballar col·legiadament i de compartir esforços per a aconseguir l'objectiu comú que els sistemes d'informació del sistema de justícia puguen interoperar adequadament, amb les necessàries garanties de seguretat i amb la flexibilitat suficient per a no imposar cap sistema sobre els altres.  
Clàusules  
Primera. Adhesió  
Les comunitats autònomes d'Andalusia, Aragó, Canàries, Catalunya, Galícia, Navarra, País Basc i València s'adherixen al conveni de col·laboració per a la creació de l'EJIS subscrit pel MJU, el CGPJ i la FGE a la ciutat de Madrid el passat dia 30 de setembre de 2009, el qual s'adjunta com a annex a este Conveni.  
Segona. En relació amb la propietat intel·lectual  
Les referències a la reutilització de servicis, sistemes i aplicatius desplegats, la propietat intel·lectual dels quals pertanga a les parts firmants del conveni es consideren referides a les aplicacions i desplegaments realitzats en execució dels Plans de Projectes derivats l'EJIS.  
En la resta de casos seran les administracions titulars dels drets de propietat intel·lectual de les aplicacions els que podran posar-les a disposició de qualsevol administració sense contraprestació i sense necessitat de conveni.  
Tercera. En relació amb les obligacions de les parts  
El principi general de flexibilitat que inspira el conveni implica que les actuacions que han dut a terme i/o estan desplegant les institucions firmants en el marc de la interoperabilitat i de la seguretat, possibilitant l'intercanvi d'informació, i l'accés i consulta a esta tenen cabuda dins d'EJIS, i seran reforçades si així es considera oportú, sense que es considere la seua substitució o reemplaçament.  
Quarta. En relació amb els plans de projecte  
Els Plans de Projecte que anualment s'incorporaran com annexos al Conveni establiran els treballs a escometre en cada període, així com els compromisos financers que en cada cas seran assumits per cadascuna de les parts. Cadascún dels projectes precissarà les necessitats, limitacions i particularitats de cada una de les parts firmants.  
Cinquena. En relació amb la Comissió Executiva  
La Comissió Executiva comunicarà a cada una de les Comunitats Autònomes firmants del Conveni, per conducte del seu representant en la Comissió de Seguiment i amb l'antelació suficient, els assumptes a tractar en cada sessió, a fi que cada Comunitat Autònoma manifeste si dits assumptes poden afectar-los i procedir en este cas a la seua convocatòria.  
Sisena. Naturalesa del present conveni  
Este conveni d'adhesió té naturalesa administrativa i està exclòs de l'àmbit d'aplicació del la Llei 30/2007, de 30 d'octubre, de Contractes del Sector Públic, d'acord amb el que preveu el seu article 4.1 c)  
I, en prova de conformitat, firmen el present Conveni d'adhesió, en dotze exemplars en el lloc i la data indicats,  
El president del CGPJ: Carlos Dívar Blanco  
El ministre de Justícia: Francisco Caamaño Domínguez  
El fiscal general de l'Estat: Cándido Conde-Pumpido Tourón  
El viceconseller de Justícia i Administració Pública del Govern Basc: José Manuel Fínez Ratón  
La consellera de Justícia de la Generalitat de Catalunya: Montserrat Tura i Camafreita  
La secretària general de Modernització i Innovació, Tecnològica de la Xunta de Galícia: Mª del Mar Pereira Alvárez   
La consellera de Justícia i Administracions Públiques de la Generalitat de València: Paula Sánchez de Léon  
El conseller de Presidència, Justícia I Seguretat del Govern de Canàries: José Miguel Ruano León   
El viceconseller de Justícia i Administracions públiques de la Junta d'Andalusia: José Antonio Ortiz Mallol  
El conseller de Presidència Justícia i Interior del Govern de Navarra:Javier Caballero Martínez  
El conseller de Política Territorial, Justícia I Interior :Rogelio Silva Gayoso  
ANNEX  
CONVENI DE COL'LABORACIÓ ENTRE EL MINISTERI DE JUSTÍCIA, EL CONSELL GENERAL DEL PODER JUDICIAL I LA FISCALIA GENERAL DE l'ESTAT PER A L'ESTABLIMENT DE l'ESQUEMA JUDICIAL D'INTEROPERABILITAT I SEGURETAT, EN L'ÀMBIT DE L'ADMINISTRACIÓ DE JUSTÍCIA  
Madrid, trenta de setembre de dos mil nou.  
REUNITS  
D'una banda, Carlos Dívar Blanco, president del Tribunal Suprem i el Consell General el Poder judicial en nom i representació d'aquest, en virtut de les facultats conferides per la Llei Orgànica del Poder Judicial i pel Reial Decret 1576/2008, de 24 de setembre.  
D'altra, Francisco Caamaño Domínguez, ministre de Justícia, d'acord amb el Reial Decret 240/2009, de 23 de febrer, i fent ús de les competències que li corresponen, en virtut de la disposició addicional tretzena de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
I, d'altra, Cándido Conde-Pumpido Tourón, fiscal general de l'Estat, nomenat en virtut del Reial Decret 750/2009, de 9 de maig i, en l'exercici de la representació del Ministeri Fiscal, òrgan de rellevància constitucional, amb personalitat jurídica pròpia, segons la Llei 24/2007 de 9 d'octubre, per la qual es modifica l'article 2.1 de la Llei 50/1981, de 30 de desembre, Reguladora de l'Estatut Orgànic del Ministeri Fiscal.  
EXPOSEN  
1. Que entre els qui ostenten responsabilitats en l'Administració de Justícia, constitueix una prioritat el foment i ús generalitzat de les noves tecnologies com a eines necessàries i imprescindibles per a la millora de la Justícia. En aquest sentit, tots els actors implicats, el Consell General del Poder Judicial (CGPJ), el Ministeri de Justícia (MJU), la Fiscalia General de l'Estat (FGE) i les comunitats autònomes (CCAA) amb competències assumides, aposten, de forma decidida i ferma, per la incorporació de les noves tecnologies a l'àmbit de la prestació dels serveis de la Justícia.  
2. La cooperació i coordinació, entre administracions, resulta imprescindible per a evolucionar tecnològicament els actuals desenrotllaments informàtics i aconseguir la interoperabilitat entre tots els sistemes i aplicatius que presten serveis a l'Administració de Justícia. Aquest plantejament no deixa al marge les mesures de seguretat adient, que possibiliten i garantisquen la prestació d'aquests.   
L'article 41 de la Llei 11/2007, de 22 de juny, d'Accés Electrònic dels Ciutadans als Serveis Públics, estableix que les administracions públiques podran subscriure convenis de col'laboració, per tal d'articular mesures i instruments de col'laboració per a la implantació coordinada i normalitzada d'una xarxa d'espais comuns o finestretes úniques.  
La interoperabilitat i la seguretat han de contribuir a la millora del funcionament dels serveis públics en l'atenció del ciutadà, d'una banda, i millorar ostensiblement el funcionament intern de l'Administració, de l'altra. Les noves tecnologies permeten oportunitats de millora (eficiència, eficàcia, qualitat i reducció de costos) que fan ineludible la consideració de les formes de tramitació electrònica, tant per a la tramitació electrònica d'expedients, com per a qualsevol altra actuació interna de l'Administració.  
A més, evita la duplicitat d'esforços, i aconseguix que les administracions competents puguen cooperar en la resolució dels procediments, alhora que col'laboren a dotar-se dels millors mitjans per a això.  
En aquest marc s'enquadren els esquemes nacionals d'Interoperabilitat i Seguretat, que d'acord amb l'esmentada Llei comprendran el conjunt de criteris i recomanacions en matèria de seguretat, conservació i normalització de la informació, dels formats i de les aplicacions que hauran de ser tinguts en compte per les administracions públiques per a la presa de decisions tecnològiques que garantisquen la interoperabilitat.  
L'Administració de Justícia no pot quedar al marge de tot l'anteriorment descrit. Ha de seguir l'estela dels esforços que s'estan realitzant en altres àmbits de l'Administració, si vol prestar un servei públic eficaç, eficient i de qualitat no sols al ciutadà, sinó a tot el personal de l'Administració de Justícia..  
3. El CGPJ, òrgan constitucional de govern del Poder Judicial (article 122 CE), exerceix, en compliment de les seues irrenunciables competències, atribuïdes per la Llei Orgànica del Poder Judicial (article 230.5) i pel Reglament d'Aspectes Accessoris de les Actuacions Judicials (article 98), un paper rector en el procés d'incorporació de les tecnologies de la informació a l'àmbit de l'Administració de Justícia, com a responsable de vetlar i impulsar la seguretat de la informació i la compatibilitat dels sistemes informàtics, així com la seua comunicació i integració, per tal d'aconseguir sistemes informàtics interoperables, homogenis i harmònics en el marc d'un poder judicial únic.  
4. Per la seua banda, la FGE és responsable de la definició del sistema d'informació del Ministeri Fiscal i la Xarxa de Comunicacions per a assegurar eficaçment la unitat d'actuació, de conformitat amb el que estableix l'article 24 CE, tal com expressament disposa el seu Estatut Orgànic en la disposició addicional segona i el Reial Decret 93/2006, pel qual es regula el Sistema d'Informació del Ministeri Fiscal, que proclama la compatibilitat i interoperabilitat dels sistemes de gestió processal utilitzats per les fiscalies.  
5. Existeix ja una voluntat compartida entre totes les institucions del sector justícia de treballar col'legiadament i de compartir esforços per a aconseguir l'objectiu comú que els sistemes d'informació de l'àrea de justícia puguen interoperar adequadament. Així han expressat, reiteradament, el CGPJ i el MJU, en el marc de les comissions Mixta CGPJ-MJU, de la Comissió de Modernització del CGPJ i de la Comissió d'Oficina Judicial CGPJ-MJU. I en el mateix sentit, en la Conferència Sectorial en matèria d'Administració de Justícia, celebrada el dia 17 de juny de 2009, es va posar de manifest la intenció d'unir esforços per part de totes les administracions implicades, per tal d'aconseguir l'objectiu d'interoperar els distints sistemes informàtics existents amb totes les garanties de seguretat, i amb la flexibilitat suficient per a no imposar cap sistema sobre els altres. Considerant en tot moment els mitjans tècnics que hi ha per a facilitar la interconnexió entre aquests.  
Els canvis tecnològics que la posada en marxa de l'Esquema Judicial d'Interoperabilitat i Seguretat (EJIS) suposa, fa que siga prioritària la definició de tota una sèrie d'actuacions dirigides a la consideració de la bretxa digital i tecnològica, que hi ha en les diferents administracions, d'una banda, i les necessitats de sensibilització i formació que seran necessàries per a impulsar el canvi dins del personal de l'Administració de Justícia, d'una altra.   
L'objectiu és clar, ocupar l'Administració una posició capdavantera pel que fa a la prestació dels serveis de la justícia. Açò suposa la modernització de la Justícia a través de l'EJIS.  
CLÀUSULES  
Primera. Objecte del Conveni  
El present Conveni té com a objecte acordar la col'laboració entre el Consell General del Poder judicial, el Ministeri de Justícia, la Fiscalia General de l'Estat, així com les comunitats autònomes que s'hi adherisquen, per al desenrotllament de les actuacions que calguen, per tal d'establir un Esquema Judicial d'Interoperabilitat i Seguretat que permeta, a través de les plataformes tecnològiques necessàries, el funcionament integrat i conjunt de totes les aplicacions informàtiques al servei de l'Administració de Justícia.  
A tals efectes, totes les parts signatàries del present Conveni col'laboraran en:  
a) L'elaboració d'un catàleg de serveis, definits pel CGPJ i el MJU i, en l'àmbit de les seues competències, per la FGE i el MJU; en ambdós casos amb la participació de les CCAA, a prestar dins d'exercici de les competències de les parts reconegudes pel marc legal vigent.   
b) La identificació de les infraestructures de comunicacions i d'interoperabilitat, comunes i descentralitzades, disponibles actualment.  
c) L'establiment d'un marc de govern de l'EJIS, el qual permeta la prestació dels serveis definits anteriorment, amb totes les garanties de seguretat en la utilització de mitjans electrònics en l'Administració de Justícia, que garantisquen una protecció adequada de la informació, així com amb els estàndards adients de qualitat, tot això sense perjudici de les competències atribuïdes al CGPJ, en els articles 230.5 de la Llei Orgànica del Poder Judicial i 97.1 del Reglament 1/2005, d'Aspectes Accessoris de les Actuacions Judicials, respecte de la definició de les mesures bàsiques de seguretat dels sistemes de gestió processal i la determinació dels requisits i la resta de condicions que afecten els fitxers que es troben sota la responsabilitat dels òrgans judicials, de manera que quede assegurat el compliment de les garanties i drets establits en la Llei Orgànica 15/1999, de 13 de desembre, de Protecció de Dades de Caràcter Personal.  
d) La promoció de les condicions que permeten una adequada utilització de les aplicacions i sistemes, pels qui presten servei en l'administració de justícia, i desenrotllar actuacions en matèria de formació, d'atenció a usuaris i d'incentius.  
Segona. Esquema Judicial d'Interoperabilitat i Seguretat  
L'EJIS, objecte del present Conveni, té per objectiu facilitar el màxim aprofitament de les tecnologies de la informació i les comunicacions en l'activitat judicial, en condicions d'eficàcia, eficiència, racionalitat econòmica i qualitat. Aquest objectiu queda condicionat a l'adopció i compliment de normes i estàndards que asseguren la interoperabilitat dels sistemes i aplicatius a disposició de l'administració de justícia, a nivell nacional, amb totes les garanties de seguretat.  
L'EJIS es planteja des del punt de vista de tres dimensions fonamentals:  
a) Dimensió o aspectes organitzatius, que passa per la creació d'una arquitectura institucional i un marc de govern de l'Esquema.   
El marc de govern inclou les actuacions dirigides a la direcció, execució, seguiment de la implantació de l'Esquema, amb l'establiment de les eines de seguretat i qualitat, i formació necessàries, que s'establisquen per a aconseguir el seu total desenrotllament.  
b) Dimensió o aspectes semàntics i jurídics, que establiria el llenguatge comú dels sistemes i aplicatius judicials, a través dels criteris establits a l'empara de l'article 230.5 LOPJ, actualment continguts, juntament amb altres especificacions, en el test de compatibilitat.  
c) Dimensió tècnica que, com a prioritat, estableix la coordinació entre les parts per a consensuar els mitjans actualment disponibles, infraestructures de comunicacions i plataformes tecnològiques, que permeten l'intercanvi d'informació en tots els àmbits:  
- El Punt Neutre Judicial, PNJ, desenrotllat pel CGPJ, i la Nova Xarxa Judicial (NXJ) del MJU, que se sumarien a les funcionalitats que ofereix la Intranet Administrativa (SARA), totes elles des del punt de vista de les comunicacions.  
- Les plataformes tecnològiques d'interoperabilitat del CGPJ i del MJU, per tal de facilitar la prestació de serveis de l'administració de justícia i l'intercanvi d'informació dins de l'esmentada Administració, i amb la resta d'administracions.  
Tercera. Propietat intel'lectual dels aplicatius  
Dins dels principis de reutilització d'aplicacions i desenrotllaments, i de transferència de tecnologies, que la Llei 11/2007 inclou en el seu capítol III, es considera adequat seguir com a referència aquests i contemplar:   
a) Pel que fa a la reutilització de serveis, sistemes i aplicatius desenrotllats, la propietat intel'lectual de la qual pertanga a les parts signants del present Conveni, la seua posada a disposició en qualsevol administració, sense contraprestació i sense necessitat de conveni.  
Les aplicacions, serveis i la resta de desenrotllaments, podran ser declarades com a fonts obertes, quan se'n derive una major transparència en el funcionament de l'administració de justícia.  
b) Quant a la transferència tecnològica entre els signants, es considera necessari disposar d'un inventari de sistemes, aplicacions i desenrotllaments actualitzat, perquè siga possible la lliure reutilització dins de l'EJIS.  
Quarta. Adhesió de les comunitats autònomes, amb competències assumides en matèria d'administració de justícia  
Les comunitats autònomes, amb competències assumides en matèria de justícia, podran adherir-se al Conveni i incorporar-se als seus òrgans de seguiment, en la forma establida en les clàusules següents.  
Cinquena. Obligacions de les parts  
1. Les parts signants, del present Conveni, s'obliguen a unificar esforços perquè l'EJIS assolisca els objectius plantejats i a aquest efecte es comprometen a:  
a) Prestar els serveis definits en el catàleg de serveis, dins de l'exercici de les competències de cada una de les parts reconegudes en el marc legal vigent.  
b) Elaborar i mantindre l'Inventari d'Aplicacions, Sistemes i Iniciatives en curs, per tal de garantir la transferència tecnològica.  
c) Facilitar la interoperabilitat dels sistemes d'informació i aplicatius al servei de l'Administració de Justícia.  
d) Optimitzar i mantindre les infraestructures de comunicacions utilitzades al servei de l'EJIS.  
e) Aplicar els criteris de seguretat pertinents en la utilització de mitjans electrònics en l'administració de justícia.  
f) Vetlar pel compliment dels estàndards de qualitat, en la prestació de serveis a través de les noves tecnologies.  
g) Desenrotllar actuacions que permeten una adequada gestió del canvi, en la utilització de les noves aplicacions i sistemes.  
2. Dins del marc de flexibilitat que estableix el present Conveni, correspondrà al MJU la definició i disseny, amb la col'laboració del CGPJ, així com el desenrotllament, implantació i manteniment dels serveis i infraestructures necessàries per a la disposició d'una plataforma d'interoperabilitat que permeta, a través de la Nova Xarxa Judicial:   
a) L'intercanvi d'informació entre els diferents sistemes de gestió processal, gestionats per distintes administracions competents.  
b) L'intercanvi d'informació entre els sistemes de gestió processal i fiscal, llevat que ambdós es troben integrats en una única aplicació informàtica, sense perjudici del que preveu el present Conveni per a l'intercanvi d'informació amb la Fiscalia General de l'Estat.  
c) L'intercanvi d'informació i consultes amb els serveis gestionats pel Ministeri de Justícia i amb els organismes dependents: Institut de Medicina Legal, Centre d'Estudis Jurídics, Mutualitat General Judicial i Institut de Toxicologia i Ciències Forenses.  
d) Comunicacions telemàtiques, amb les parts intervinents en el procés o els seus representants, llevat que el concret sistema de gestió processal contemple un sistema propi aprovat pel Consell General del Poder Judicial, en compliment del que establix l'article 230.5 de la LOPJ.  
e) L'intercanvi d'informació amb aquelles administracions, organismes o professionals, que el necessiten per al desenrotllament de les seues funcions, per la seua relació directa amb l'Administració de Justícia, quan això comporte l'inici d'un procediment judicial, o la incorporació de la informació d'aquest, quan siga concretat de comú acord pel MJU i el CGPJ.  
f) L'intercanvi d'informació amb les forces i cossos de Seguretat, l'àmbit d'actuació dels quals s'estenga a tot el territori nacional, quan això comporte l'inici d'un procediment o la incorporació a aquest, i amb els cossos policials autonòmics, forals i locals, quan no hi haja en els seus respectius territoris sistemes d'intercanvi d'informació aprovats pel Consell General del Poder Judicial, en compliment del que estableix l'article 230.5 de la LOPJ. En tot cas, el Ministeri facilitarà l'intercanvi d'informació dels cossos policials autonòmics, forals i locals, amb els òrgans judicials radicats fora del seu territori competencial, quan això comporte l'inici d'un procediment.  
En particular, correspondrà al MJU prestar l'adient suport tecnològic a la FGE:  
a) Realitzar les actuacions oportunes en els seus sistemes i aplicacions informàtiques, per tal de garantir la plena efectivitat del Sistema d'Informació del Ministeri Fiscal i de la Xarxa Integrada de Comunicacions Electròniques del Ministeri Fiscal   
b) Realitzar les actuacions oportunes per a garantir l'intercanvi d'informació i les consultes necessàries amb els sistemes de gestió processal i amb els sistemes d'administracions i organismes, que així ho necessiten per al desenrotllament de les seues respectives funcions.   
c) Desenrotllar, si així ho estimen oportú, els serveis que proporcionen accés a informació pròpia de la FGE, i que siga d'interés per a la resta de l'Administració de la Justícia.  
3. De la mateixa manera, dins del marc de flexibilitat que estableix el present Conveni, correspondrà al CGPJ l'establiment, revisió i actualització del marc que, de conformitat amb l'article 230.5 de la LOPJ, garantisca la compatibilitat dels sistemes informàtics que s'utilitzen en l'Administració de Justícia  
A més, correspon al CGPJ la definició i disseny, amb la col'laboració del MJU, així com el desenrotllament, implantació i manteniment dels serveis i infraestructures necessàries per a la disposició d'una plataforma d'interoperabilitat que permeta a través del Punt Neutre Judicial:   
a) L'intercanvi d'informació i consultes respecte dels serveis prestats en execució de les competències atribuïdes per la Constitució i la Llei Orgànica del Poder Judicial, així com els prestats en execució del present Conveni.   
b) L'intercanvi d'informació i consultes des dels sistemes de gestió processal amb altres administracions o institucions, en les seues relacions amb l'Administració de Justícia.  
El Pla de Projectes EJIS inclourà la cooperació entre el CGPJ i el MJU per a l'anotació de les requisitòries i ordes de protecció en el Sistema de Registres Administratius, de suport a la Administració de Justícia.   
c) L'intercanvi d'informació entre el CGPJ i els òrgans de govern intern de jutjats i tribunals, així com entre els òrgans de govern.  
4. Correspondrà a les comunitats autònomes, que s'adherisquen al present Conveni:  
a) Complir amb el marc que, de conformitat amb l'article 230.5 de la LOPJ, s'establisca per a garantir la compatibilitat dels sistemes informàtics que s'utilitzen en l'Administració de Justícia.   
b) Realitzar les actualitzacions adients en els seus sistemes i aplicacions informàtiques, per tal d'accedir als serveis que permeten l'intercanvi i accés a la informació disponible.   
c) Desenrotllar, si així ho estimen oportú, els serveis que proporcionen accés a informació pròpia de la Fiscalia radicada al seu territori, i que siga d'interés per a la resta de l'Administració de la Justícia.  
d) Desenrotllar, si així ho estimen oportú, els serveis necessaris per a l'intercanvi d'informació entre els sistemes de gestió processal i els cossos policials forals, autonòmics o locals, que hi haja en els seus respectius territoris.  
5. A més, cada administració competent procurarà de posar, a disposició dels ciutadans dels seus respectius territoris, els serveis d'accés a la informació a què tenen dret en la seua relació amb l'Administració de Justícia.  
Sisena. Finançament  
1. El MJU assumirà les obligacions financeres derivades del desenrotllament dels treballs necessaris per al compliment de les obligacions previstes en els apartats 1, 2 i 5, de la clàusula cinquena del present Conveni, en els termes que preveu l'apartat 4 d'aquesta clàusula.  
2. El CGPJ assumirà les obligacions financeres necessàries per al compliment de les responsabilitats previstes en l'apartat 1, 3 i 5, de la clàusula cinquena del present Conveni, en els termes que preveu l'apartat 4 d'aquesta clàusula.  
3. Les comunitats autònomes, que s'adherisquen al Conveni, assumiran les obligacions financeres sorgides per al compliment de les obligacions previstes en l'apartat 1, 4 i 5, de la clàusula cinquena del present Conveni, en els termes que preveu l'apartat 4 d'aquesta clàusula.  
4. Les parts signants, i adherides al Conveni, subscriuran anualment annexos a aquest, en què es determinaran els treballs inclosos en el Pla de Projectes EJIS que s'escometran en el dit període, així com els compromisos financers que, en cada cas, seran assumits per cada una de les parts.   
5. Sense perjudici de tot l'anterior, el Pla de Projectes podrà contemplar el finançament de determinats projectes o despeses per part de totes o algunes de les institucions signants o adherides, en la forma i amb les particularitats que calguen en cada supòsit. També podrà preveure, si fa al cas, la destinació dels recursos que, per indicació legal, hagen de destinar-se al desenrotllament de mecanismes d'interoperabilitat en l'Administració de Justícia.   
Setena. Comissió de Seguiment  
Es crea una Comissió de Seguiment encarregada de la direcció del Conveni, copresidida pel secretari general de Modernització i Relacions amb l'Administració de Justícia del MJU i la persona que ostente la Presidència de la Comissió de Modernització i Informàtica del CGPJ o vocal de l'esmentada Comissió en qui delegue.  
Aquesta Comissió estarà integrada, a més, per:  
a) Tres representants del CGPJ.  
b) Tres representants del MJU,   
c) Un representant de la FGE.  
d) Un representant de cada una de les CCAA que s'adherisquen al Conveni, que haurà de tindre, almenys, el rang de director general.  
Actuaran com a secretaris un funcionari del MJU i un lletrat del CGPJ, en torns rotatius anuals. Aquesta Comissió es reunirà amb la periodicitat que aquesta determine i, com a mínim, dues vegades a l'any. De les seues reunions s'elaborarà l'acta corresponent.  
Correspon a la Comissió de Seguiment:  
a) L'aprovació del Pla de Projectes EJIS que es derive del present Conveni, així com la incorporació dels annexos a aquest, que es consideren oportuns segons les prioritats en matèria de modernització de justícia, alineats sempre amb les estratègies de les parts signants.   
b) L'estudi i, si fa al cas, l'aprovació de les propostes que li formule la Comissió Executiva, així com l'aprovació de les iniciatives que considere oportunes per al millor funcionament de l'EJIS i el millor desplegament i compliment dels compromisos i obligacions establits en el present Conveni, i per a una adequada coordinació entre les institucions participants.  
c) L'estudi i, si fa al cas, l'aprovació dels informes de seguiment i avaluació del Conveni que li siguen sotmesos per la Comissió Executiva.  
d) L'avaluació i acceptació de les sol'licituds d'adhesió al Conveni, efectuades per les comunitats autònomes.  
e) La resolució, amb caràcter directiu, de les qüestions d'interpretació i aplicació del Conveni.  
Vuitena. Comissió Executiva  
La direcció executiva de l'EJIS serà duta a terme per una Comissió Executiva integrada pels membres següents:  
a) Dos representants del CGPJ, designats per aquest.  
b) Dos representants del MJU, designats per aquest. Un d'ells haurà de tindre, almenys, el rang de director general.  
c) Un representant de la FGE.  
d) Un representant de les comunitats autònomes que s'adherisquen al Conveni, designat biennalment per aquestes.  
e) Quan es tracten assumptes que puguen afectar-los i prèvia convocatòria, un representant de cada una de les comunitats autònomes que s'adherisquen al Conveni  
A més, la Comissió Executiva podrà comptar amb l'assessorament de representants experts de les institucions part de l'EJIS, amb el perfil professional determinat en les corresponents convocatòries.  
La Comissió Executiva estudiarà, analitzarà i efectuarà propostes sobre quantes qüestions plantege la Comissió de Seguiment. Aquesta Comissió es reunirà amb la periodicitat que aquesta determine i, com a mínim, quatre vegades a l'any. De les seues reunions s'elaborarà la corresponent acta.  
Correspondrà a la Comissió Executiva:  
a) La direcció, coordinació i impuls de l'EJIS.  
b) Elaboració del Pla de Projectes EJIS, on s'establisquen els objectius a curt, mitjà i llarg termini, alineats amb les estratègies i prioritats de la Comissió de Seguiment. El Pla de Projectes inclourà la planificació operativa d'aquest, amb totes les eines de govern que permeten un seguiment adequat del compliment dels objectius, i de les actuacions a realitzar per a les desviacions sobre aquests que es puguen produir.  
c) Elaboració del corresponent estat de situació, així com la definició de les estratègies que s'ha de seguir dins del marc de constitució de l'EJIS.  
d) Definició dels objectius perseguits en la construcció dels diferents serveis, així com de la seua filosofia de treball, presentació als usuaris i integració en els sistemes de gestió processal, per tal d'elaborar un catàleg homogeni i coherent.  
e) Realitzar quantes actuacions calguen per a aconseguir el compliment del catàleg de serveis a posar a disposició de l'Administració de Justícia, amb motiu de la implantació de l'EJIS, i la definició de les responsabilitats en la prestació d'aquests.  
f) Promoció de l'elaboració de l'Inventari d'Aplicacions, Sistemes i Iniciatives quant a l'Administració de Justícia, per a disposar d'una visió global actualitzada de tots els elements tecnològics a disposició d'aquesta.   
En aquest sentit, s'encarregarà de la seua tramitació, a través de la Conferència Sectorial amb les comunitats autònomes, que s'adherisquen al Conveni, per a la difusió entre aquestes. De la mateixa manera, serà responsabilitat de la Comissió que l'esmentat inventari romanga actualitzat, amb una periodicitat anual.  
g) La Comissió elaborarà un informe anual de la seua actuació, on es reflectisquen les línies estratègiques establides i el grau de compliment d'aquestes. El dit informe serà elevat a la Comissió de Seguiment, per al seu estudi i eventual aprovació.  
h) Informar i assessorar els membres de la Comissió de Seguiment, sobre tots els aspectes que se'ls sotmeten a consulta.  
Novena. Equips de treball  
Per a la definició, desenrotllament, implantació i seguiment de l'EJIS, podran establir-se equips de treball, amb perfil tècnic i jurídic, integrats pel personal designat per la Comissió Executiva, a proposta dels signants del Conveni i que podrà pertànyer o no a l'Administració.   
Desena. Resolució de conflictes  
Les parts es comprometen a intentar resoldre, de comú acord, les diferències que resulten de la interpretació i execució d'aquest Conveni i dels acords específics que se'n deriven. Serà la Comissió de Seguiment l'encarregada de la resolució de conflictes.  
Les discrepàncies que puguen sorgir, entre les parts derivades de l'aplicació del Conveni, seran sotmeses en última instància a la Jurisdicció Contenciosa Administrativa.  
Onzena. Naturalesa del present Conveni  
Aquest Conveni té naturalesa administrativa i es troba exclòs de l'àmbit d'aplicació del la Llei 30/2007, de 30 d'octubre, de Contractes del Sector Públic, d'acord amb el que preveu el seu article 4.1 c).  
Dotzena. Protecció de dades personals  
El tractament de les dades personals que necessiten les parts que signen el present Conveni, per a la interoperabilitat dels sistemes, se subjectarà al que disposa la Llei Orgànica 5/1999, de 13 de desembre, de Protecció de Dades de Caràcter Personal, a les referències específiques contingudes en la Llei 59/2003, de 19 de desembre, de Signatura Electrònica, a la Llei 20/2007, de 30 d'octubre, de Contractes del Sector Públic i a la resta de disposicions d'aplicació.  
Tretzena. Durada, modificacions i extinció  
El present Conveni entrarà en vigor a la data de la signatura, i estendrà la seua vigència per un termini de cinc anys, i es prorrogarà, automàticament per períodes anuals, si no concorre cap manifestació en contra per alguna de les parts, amb una antelació mínima d'un mes a la data de venciment.   
Seran causa d'extinció del present Conveni, l'incompliment de les obligacions fonamentals que se'n deriven, o qualsevol modificació substancial de les circumstàncies que van motivar originàriament la seua subscripció i que facen aconsellable la subscripció d'una nova relació jurídica. Les modificacions no substancials es portaran a efecte per mitjà d'esmena signada pels representants de les parts.  
Les modificacions a aquest es realitzaran a través d'annexos, el nivell de firmes de les quals serà el mateix que l'exigit per al present Conveni.  
I en prova de conformitat, signen el present Conveni, en exemplar triplicat, al lloc i en la data indicats.  
El President del Tribunal Suprem i del Consell General del Poder Judicial,  
Carlos Dívar Blanco   
El Ministre de Justícia,  
Francisco Caamaño Domínguez   
El Fiscal General de l'Estat,  
Cándido Conde-Pumpido Tourón